**IZVJEŠĆE KOMISIJE EUROPSKOM PARLAMENTU I**

**VIJEĆU**

**o izvršenju ovlasti za donošenje delegiranih akata dodijeljene Komisiji u skladu s Uredbom (EU) 2015/1017 Europskog parlamenta i Vijeća od 25. lipnja 2015. o Europskom fondu za strateška ulaganja, Europskom savjetodavnom centru za ulaganja i Europskom portalu projekata ulaganja i o izmjeni uredaba (EU) br. 1291/2013 i (EU) br. 1316/2013 – Europski fond za strateška ulaganja, kako je izmijenjena Uredbom (EU) 2017/2396 Europskog parlamenta i Vijeća od 13. prosinca 2017. o izmjeni uredaba (EU) br. 1316/2013 i (EU) 2015/1017 u pogledu produljenja trajanja Europskog fonda za strateška ulaganja i uvođenja tehničkih poboljšanja za taj fond i Europski savjetodavni centar za ulaganja**

**1. UVOD**

Uredbom (EU) 2015/1017 Europskog parlamenta i Vijeća kako je izmijenjena Uredbom (EU) 2017/2396 osnovani su Europski fond za strateška ulaganja (EFSU), Jamstvo EU-a i Jamstveni fond EU-a da bi se do kraja 2020. mobilizirala dodatna javna i privatna ulaganja u realno gospodarstvo u iznosu do 500 milijuna EUR kako bi se potaknula ulaganja u otvaranje radnih mjesta.

Da bi se ti ciljevi ostvarili, Uredbom (EU) 2015/1017 Europskog parlamenta i Vijeća Komisiji je dodijeljena ovlast da u skladu s člankom 290. UFEU-a donese delegirane akte o nekoliko tema navedenih u članku 23. stavku 2. Uredbe (EU) 2015/1017 Europskog parlamenta i Vijeća kako je izmijenjena Uredbom (EU) 2017/2396 u skladu s uvjetima utvrđenima u tom članku.

**2. PRAVNA OSNOVA**

Člankom 7. stavkom 13. i stavkom 14. Uredbe (EU) 2015/1017 Europskog parlamenta i Vijeća kako je izmijenjena Uredbom (EU) 2017/2396 Komisiji je dodijeljena ovlast za donošenje delegiranih akata u skladu s uvjetima utvrđenima u članku 23. Člankom 23. ovlast za donošenje delegiranih akata o temama navedenima u tom članku Komisiji je dodijeljena na razdoblje od pet godina počevši od 4. srpnja 2015. Osim toga, Komisija je obvezna sastaviti izvješće o delegiranju ovlasti najkasnije devet mjeseci prije kraja petogodišnjeg razdoblja.

Delegiranje ovlasti prešutno se produljuje za razdoblje jednakog trajanja, osim ako se Europski parlament ili Vijeće tom produljenju usprotive najkasnije tri mjeseca prije kraja svakog razdoblja.

Ovlast za donošenje delegiranih akata Komisiji je dodijeljena pod uvjetima utvrđenima u članku 23 Uredbe (EU) 2015/1017. Europski parlament ili Vijeće u svakom je trenutku mogu opozvati.

Uredbom (EU) br. 2015/1017 Komisiji je dodijeljena ovlast za donošenje delegiranih akata o sljedećem:

1. izmjeni elemenata koji nisu ključni iz odjeljaka od 6. do 8. ulagačkih smjernica utvrđenih u Prilogu II. Uredbi (EU) 2015/1017 bez brisanja bilo kojeg od tih odjeljaka u cijelosti. Takvi delegirani akti pripremaju se u bliskoj suradnji s EIB-om (članak 7. stavak 13. Uredbe (EU) 2015/1017 kako je izmijenjena Uredbom (EU) 2017/2396);
2. dopuni Uredbe (EU) 2015/1017 tablicom pokazatelja kojom će se koristiti Odbor za ulaganja kako bi se osigurala nezavisna i transparentna procjena potencijalne i stvarne upotrebe jamstva EU-a. Takvi delegirani akti pripremaju se u bliskoj suradnji s EIB-om (članak 7. stavak 14. Uredbe (EU) 2015/1017 kako je izmijenjena Uredbom (EU) 2017/2396).

Čim donese delegirani akt, Komisija ga istovremeno priopćuje Europskom parlamentu i Vijeću (članak 23. stavak 3. Uredbe (EU) 2015/1017).

U skladu s člankom 23. stavkom 4. Uredbe (EU) 2015/1017, delegirani akt donesen u skladu s člankom 7. stavkom 13. stupa na snagu samo ako Europski parlament ili Vijeće u roku od mjesec dana od priopćenja tog akta Europskom parlamentu i Vijeću na njega ne podnesu nikakav prigovor ili ako su prije isteka tog roka i Europski parlament i Vijeće obavijestili Komisiju da neće podnijeti prigovor. Taj se rok produljuje za mjesec dana na inicijativu Europskog parlamenta ili Vijeća.

U skladu s člankom 23. stavkom 5. Uredbe (EU) 2015/1017, delegirani akt donesen u skladu s člankom 7. stavkom 14. stupa na snagu samo ako Europski parlament ili Vijeće u roku od tri tjedna od priopćenja tog akta Europskom parlamentu i Vijeću na njega ne podnesu nikakav prigovor ili ako su prije isteka tog roka i Europski parlament i Vijeće obavijestili Komisiju da neće podnijeti prigovor. Taj se rok produljuje za tri tjedna na inicijativu Europskog parlamenta ili Vijeća.

**3. DELEGIRANJE OVLASTI**

**3.1. Doneseni delegirani akti**

Komisija je u referentnom razdoblju izvršila sljedeće delegirane ovlasti:

Na temelju članka 7. stavka 14. Uredbe (EU) 2015/1017 donesena je jedna Delegirana uredba Komisije o uspostavljanju tablice pokazatelja kojom će se koristiti Odbor za ulaganja kako bi se osigurala nezavisna i transparentna procjena potencijalne i stvarne upotrebe jamstva EU-a.

Delegirana uredba Komisije (EU) 2015/1558 o dopuni Uredbe (EU) 2015/1017 Europskog parlamenta i Vijeća uspostavljanjem tablice pokazatelja za primjenu jamstva EU-a donesena je 22. srpnja 2015.

**3.2. Savjetovanje prije donošenja**

Komisija se pri pripremi delegiranog akta savjetovala sa stručnjacima koje su imenovale države članice i s relevantnim dionicima, i to na redovitim stručnim sastancima i pisanim putem. Dokumenti o tim savjetovanjima istodobno su dostavljeni Europskom parlamentu i Vijeću.

Pri pripremi delegiranog akta provedena su opsežna savjetovanja s Europskom investicijskom bankom. U pripremi delegiranog akta sudjelovala je Radna skupina financijskih savjetnika Vijeća. Održan je i sastanak s relevantnim članovima vodećih i pridruženih odbora Europskog parlamenta. Pri sastavljanju završnih verzija delegiranih akata uzete su u obzir primjedbe iznesene tijekom savjetovanja.

**3.3. Izostanak prigovora na delegirane akte**

U skladu s člankom 23. stavkom 5. Uredbe (EU) 2015/1017, Europski parlament i Vijeće mogu podnijeti prigovor na delegirani akt donesen na temelju članka 7. stavka 14. u roku od tri tjedna od datuma priopćenja tog akta, a taj se rok može produljiti za još tri tjedna na inicijativu Europskog parlamenta ili Vijeća. Ako Europski parlament ili Vijeće uloži prigovor u navedenom roku, delegirani akt neće stupiti na snagu. Taj skraćeni rok za podnošenje prigovora rezultat je političkog dogovora triju institucija da bi se što prije počelo s provedbom plana ulaganja za Europu i ulaganja EFSU-a.

Ni Europski parlament ni Vijeće nisu podnijeli prigovore na delegirani akt naveden u točki 3.1. te je delegirani akt objavljen i stupio je na snagu nakon isteka razdoblja za prigovor.

**4. ZAKLJUČAK**

Komisija smatra da je izvršila ovlasti koje su joj dodijeljene u okviru ograničenja i poštujući uvjete iz članka 7. stavka 14. i članka 23. Uredbe (EU) 2015/1017. Komisija smatra da bi razdoblje ovlasti trebalo produljiti jer bi se u budućnosti mogla pokazati potreba za novim delegiranim aktima o izmjeni, među ostalim, odjeljaka od 6. do 8. ulagačkih smjernica iz Priloga II. Uredbi (EU) 2015/1017. Ovim izvješćem Komisija ispunjava obvezu izvješćivanja iz članka 23 stavka 2. Uredbe 2015/1017. Komisija poziva Europski parlament i Vijeće da ovo izvješće prime na znanje.